text: Det myldrer med liv på Skamlingsbanken
  24 juni 2015 kl. 16.29
  I løbet af et døgn blev der registret 475 forskellige arter af planter, dyre og svampe.
  Ved weekendens bioblitz på Skamlingsbanken blev der i løbet af et døgn registret masser af forskellige arter.
  -Det er et rigtigt flot resultat, som vidner om to ting. Dels at Skamlingsbanken er et spændende og varieret naturområde med rigtigt mange forskellige arter.
  Dels at vi har haft hjælp af nogle dygtige borgere og eksperter, som kan deres arter, fortæller Julia Gram-Jensen, naturmedarbejder i Kolding kommune og koordinator for arrangementet.
  I løbet af weekenden blev der arrangeret et bred vifte af forskellige ture og arrangementet, hvor store og små naturinteresserede drog ud i området for at studere haletudser, fugle, møgbiller, guldsmede, orkideer, osv. under kyndig vejledning af naturvejledere.
  I løbet af artstællingen blev der registreret flere sjældne dyr. Da mørket faldt på, kvitterede løvfrøerne pludseligt for det varme vejr med en fin koncert. Om natten registrerede man også en pipistrelflagermus, som primært optræder i løvskovsrige områder.
  